รัฐบาลไทย-ข่าวทำเนียบรัฐบาล-กรมการค้าภายในชี้แจงปัญหาราคาน้ำมันปาล์มตกต่ำ
วันอังคารที่ 19 ธันวาคม 2560
กรมการค้าภายในชี้แจงปัญหาราคาน้ํามันปาล์มตกต่ํา
กรมการค้าภายในชี้แจงปัญหาราคาน้ํามันปาล์มตกต่ํา เผยที่ประชุม กนป. เห็นชอบแนวทางการแก้ไขปัญหาราคาปาล์มน้ํามันและน้ํามันปาล์ม
วันที่ 13 ธ.ค.2560 นายบุณยฤทธิ์ กัลยาณมิตร อธิบดีกรมการค้าภายใน กระทรวงพาณิชย์ ชี้แจงกรณีปัญหาราคาน้ํามันปาล์มตกต่ํา ตามที่กลุ่มเกษตรกรชาวสวนปาล์มน้ํามันจังหวัดตรัง เตรียมร่วมเคลื่อนไหวใหญ่กับชาวสวนปาล์มทั่วภาคใต้ที่จังหวัดกระบี่ หากรัฐบาลไม่สามารถแก้ไขปัญหาราคาปาล์มน้ํามันที่ตกต่ําเหลือกิโลกรัมละ 2.90 บาทได้ภายใน 2 สัปดาห์ หลังผู้บริหารองค์การคลังสินค้า (อคส.) ได้ไปหารือกับตัวแทนเกษตรกรที่จังหวัดกระบี่ และรับปากว่าจะเร่งแก้ไขปัญหาตามแผนการร่วมที่ตัวแทนชาวสวนปาล์มเสนอ นั้น
กรมการค้าภายใน ขอชี้แจงว่า คณะกรรมการนโยบายปาล์มน้ํามันแห่งชาติ (กนป.) ได้ประชุมเมื่อวันที่ 7 ธันวาคม 2560 และมีมติเห็นชอบแนวทางการแก้ไขปัญหาราคาปาล์มน้ํามันและน้ํามันปาล์ม ด้วยการลดปริมาณสต็อกน้ํามันปาล์มดิบคงเหลือที่ปัจจุบันอยู่ในเกณฑ์สูงกว่าระดับปกติ เพื่อบริหารจัดการสมดุลน้ํามันปาล์มในประเทศให้มีเสถียรภาพ โดยดําเนินการให้ผู้ส่งออก โรงงานสกัดน้ํามันปาล์มเร่งส่งออกน้ํามันปาล์มดิบ ให้กระทรวงพลังงานประสานผู้ค้าน้ํามันซื้อน้ํามันปาล์มดิบไปผลิตเป็นน้ํามันไบโอดีเซลเพื่อเพิ่มสต็อก นอกเหนือจากที่ผู้ค้ามาตรา 7 สํารองไว้เดิม ให้กระทรวงพาณิชย์ พิจารณาการสนับสนุนสิ่งอํานวยความสะดวกการส่งออก เช่น การขนส่งน้ํามันปาล์มและเรือในการส่งออก และให้องค์การคลังสินค้า (อคส.) หารือกับเกษตรกรและโรงงานสกัดน้ํามันปาล์ม กําหนดแนวทางการช่วยเหลือให้เกษตรกรได้รับราคาที่ดีขึ้น โดยเน้นการผลิตปาล์มคุณภาพ ซึ่งปัจจุบัน ราคาผลปาล์มทะลาย (อัตราน้ํามัน 18%) อยู่ที่ กก.ละ 3.20 - 3.30 บาท และน้ํามันปาล์มดิบที่ กก.ละ 19.00 บาท ลดลงจากช่วงที่ผ่านมาตามภาวะการค้าน้ํามันปาล์มดิบทั้งในประเทศและต่างประเทศ อาทิ ประเทศมาเลเซีย อินโดนีเซีย และอินเดีย ซึ่งมีผลผลิตปาล์มน้ํามันเพิ่มมากขึ้นเช่นกัน ประกอบกับในปี 2560 สํานักงานเศรษฐกิจการเกษตร คาดว่าจะมีผลผลิตปาล์มน้ํามันที่ออกสู่ตลาดประมาณ 13.51 ล้านตัน เมื่อเทียบกับปีที่ผ่านมาปรากฏว่าเพิ่มขึ้น ร้อยละ 18.30 ซึ่งคิดเป็นน้ํามันปาล์มดิบ (ที่เปอร์เซ็นต์ร้อยละ 17.60 ) จะได้ 2.377 ล้านตัน (น้ํามันปาล์มดิบ) ขณะที่ความต้องการใช้น้ํามันปาล์มดิบในประเทศปี 2560 อยู่ในระดับทรงตัว คาดว่าจะใช้ 2.068 ล้านตัน ปริมาณผลผลิตมีเกินความต้องการใช้ ประมาณ 309,000 ตัน เมื่อรวมกับสต็อกน้ํามันปาล์มดิบคงเหลือเมื่อต้นปี 2560 ทําให้ปริมาณสต็อกน้ํามันปาล์มดิบคงเหลือทั้งระบบอยู่ในเกณฑ์สูงตามที่กลุ่มเกษตรกรชาวสวนปาล์มน้ํามันจังหวัดตรังทราบ
นอกจากนี้ กระทรวงพาณิชย์ยังได้ดําเนินการประสานกับฝ่ายความมั่นคง (ทหาร) และกระทรวงการคลัง ให้กรมศุลกากรเพิ่มความเข้มงวด กวดขัน ตรวจสอบ ปราบปรามการลักลอบนําเข้า และนําผ่านหรือผ่านแดนน้ํามันปาล์มทั้งทางบกและทางทะเลอย่างจริงจังและต่อเนื่อง เพื่อป้องกันไม่ให้มีการเพิ่มปริมาณน้ํามันปาล์มในประเทศ รวมทั้งได้แต่งตั้งคณะทํางานสนับสนุนการส่งออกน้ํามันปาล์ม เพื่อเร่งหาตลาดใหม่ส่งออกน้ํามันปาล์มตามกลไกตลาดปกติเพิ่มขึ้น ตลอดจนจะดําเนินมาตรการแก้ไขปัญหาในเชิงระบบ สนับสนุนให้มีการพัฒนาปาล์มอย่างยั่งยืนที่ทุกฝ่ายยอมรับได้ โดยให้องค์การคลังสินค้าเป็นเจ้าภาพในการแก้ไขปัญหาร่วมกันในลักษณะของสัญญาประชาคม และกําหนดมาตรการส่งเสริมให้เกษตรกรปลูกปาล์มในเชิงคุณภาพให้ได้มาตรฐานและให้โรงงานสกัด/ลานเทรับซื้อผลปาล์มสดตามเปอร์เซ็นต์น้ํามันจริง (ไม่ต่ํากว่า 18 เปอร์เซ็นต์) รวมถึงกําหนดราคารับซื้อตามตลาดโลกที่ทุกฝ่ายยอมรับได้
---------------------